정조 12년
戊申七月十九日未時上御誠正閣大臣少退更爲入侍時右副承旨洪仁浩假注書趙台榮記事官李相璜金祖淳領議政金致仁左議政李性源右議政蔡濟恭以次進伏訖自致仁等曰臣等出往賓廳招入必鎭逐條平問使渠手書所供而純鎭抵必鎭書札及扺其姑母處諺札竝爲持入矣上曰入之進覽訖上曰必鎭之爲人何如乎性源曰果甚殘劣矣致仁曰似非全無知覺者矣上曰所謂書札筆體果同乎仁浩曰眞諺雖殊而筆體則同矣且聞必鎭所告則潭陽趙哥來傳純鎭札凡四張而二張則閑漫問安故不爲持來云此說極涉殊常不可不嚴問矣性源曰諺書中勿爲驚動之說與趙哥口傳之言相合已是可疑而賣沓則三百兩推移則四五百之說尤屬叵測渠是謫居之逆孥安用此許多錢兩乎上曰旣云謀議二字則豈可以此錢成事且若事成則何用錢爲此一事似無着落矣且其諺書所傳處乃是徐瀅修養母云徐判府卽義理主人況與渠家自來不好則今忽抵書於其家云者豈不可怪乎致仁等曰潭陽趙哥言內禁都雖下來切勿驚動之說極爲可疑況其八謫之謀議二字之凶言旣發於趙哥之口逮捕得情不容少緩矣上曰俄者命入徒流案考出巨濟謫配者凡十九人矣豈可因此漢之所告而竝逮十九人乎其將拈出何許八人乎純鎭處勢將覈問而一純鎭之捉來何至於發送金吾郞乎況潭陽趙哥則安知非哄誘必鎭討索錢財之計而旣已逃走則亦當自捕廳跟捕矣書中旣稱三月恩典似知洛中消息而徐瀅修之爲錦伯云者果何也且渠之趙哥與徐氏有隙之狀人孰不知而今欲謀議大事乃反先告於嫌家者抑何也必鎭之不能執捉趙哥猶可諉之慌怯所致而不問名字及居住云者不成說矣致仁等曰必鎭雖曰發告而不無種種違端令捕將施威盤問宜矣上曰捕將如已來待使之入侍可也賤臣承命出與左捕將趙心泰右捕將柳鎭恒偕入進伏上敎性源曰卿等須將必鎭所告詳言於捕將也性源承命以必鎭口招及書札二張出給心泰等仍以必鎭所告事一一詳傳心泰曰二字凶言旣發於潭陽趙哥之口而謀議凶計者卽純鎭也兩漢卽速發捕宜矣上曰兩捕將俱經統制使統營巨濟之間相距幾許而許多謫配之徒有何所聞乎心泰曰臣則遞來屬耳而在任時申飭屬邑嚴防海路俾無疎虞之弊至於巨濟不過四十里之間然果未聞殊常之所聞矣上曰純鎭則方在巨濟可以容易捉來而潭陽趙哥則不知名字居住殆同捕風捉影將何以跟尋乎押去必鎭眼同窺捕爲好耶心泰曰必鎭之輕失趙哥萬萬駭痛所當嚴覈得情不可率往同捕矣性源曰遠路押去之際恐致疎漏之患矣上曰執法之言則固宜如是矣然則兩捕將出去賓廳各別盤問於必鎭怵之以威期於逐條悉陳可也心泰等承命退出致仁曰潭陽趙哥事終涉殊常矣性源曰純鎭諺書事亦涉可疑而徐與趙之自來有嫌果如聖敎矣上曰必鎭家諸趙無一如人者而趙潞鎭曾見於桂坊時狀貌頗好矣今已蒙宥得爲平人可謂像不無助矣大抵諸趙哥無非有一種麤氣而其中必鎭諸派爲尤甚云矣性源曰然矣濟恭曰釁孽怨國之徒其類寔煩而如潭陽趙哥者每每誑惑人心此蓋湖南人心本多妖誕之習矣上曰如此等輩設或有綢繆嘯聚之患予何足深慮而最可悶者朝廷之上風習不古搢紳之間疑阻轉成駸駸至於莫可救藥之境上之所以馭下惟是刑政之得宜而近因待用刑三字初無可以明示好惡之地豈不可悶乎雖以趙時偉事言之請拿請鞫今至閱歲而自上處分迄無究竟故人之爲言者或云旣無明白證據故鞫問慮有難處或云猶有一分顧藉故臺啓尙靳允從以此二說棼棼妄議者皆非也前後筵敎及絲綸不啻縷縷而最是隱然以戚里自居者尤屬可駭可笑渠若姓尹猶可說也而渠是何等之人乃敢誇張而藉賣乎予於時偉自來深惡痛嫉之狀左相之子久叨近密惟左相可以知之矣如此而謂有一分顧藉者豈成說乎至於國言云云旣非一人之言乃是公傳之說則許多人中此罪案之歸於渠身豈無所以乎不炊之堗煙不自生向所云何以得此之敎正實際語也當初發啓之臺臣似是金載翼而旣登臺啓則卽是成案至於領相之聲討則乃在於臺啓謄傳之餘國言喧騰之後而此時渠之勢焰已熄不足爲慮則以領相之筵奏欲歸之於私憾黨習者尤豈不萬萬寒心乎致仁曰臣之昨年朝參日所奏尙云晩矣國言狼藉之後渠何敢容喙而自解乎濟恭曰臣自五六年來屛蟄郊居無所聞見而曾於壬寅邦慶後伏蒙判尹特除當陳辭疏而頭辭稱慶情禮固然故方欲治疏之際得聞時偉諱慶之說大行於世至謂若於此時敢云慶賀而發諸口筆之書則乃是逆賊云故臣是畏約之蹤恐添一重罪案趑趄多日僅以本支百世四字書之而慶之一字不敢書之矣伊時又聞以重臣金鍾秀疏中書降生二字執以爲凶言又拈其疏中蹈舞城外四字至曰渠若欲蹈舞則何不在渠家蹈舞而乃敢來詣城外乎云云其所咆𠷺危怕之說罔有紀極無人不聞有口皆傳故如臣僇廢聾瞽者卽聞而飫聽則其所喧傳而狼藉據此可知渠之凶腸悖說遮掩不得則其可泛然謂之國言而已乎上曰上疏頭辭之說向因筵臣言聞之則重臣疏後吳大益李敬一書之矣今聞右相之言伊時諱言邦慶之說果然矣性源曰此則伊時疏章可按而知一番査覈則可以明正其罪矣上曰時偉之罪雖以已登於臚列者言之猶不勝僂指以數況又以此一款何可更覈乎予則一言以蔽之曰朝著之上亟祛疑阻二字務要偕底大道則賞罰各得其當刑政自歸適中而幺麽純鎭輩事不足云云也性源曰臣於再昨年以都監堂上入侍也時偉以吏參入來肅謝伊時伏承筵敎且其趙逢事之稱曾所稔知則渠之恣意藉賣死有餘罪而況於五九月喪變之後臣民之悲冤哀痛尙未一洩則姑先加律於時偉以爲待用刑嚴覈之道者實是輿情之所同矣上曰前已悉諭矣但領相筵奏在於時偉罪案已著之後則國言之言果是領相一人之言乎此等乖論必須打破然後國可以爲國矣上曰兩捕將更爲入侍賤臣承命出與趙心泰柳鎭恒偕入進伏心泰等曰必鎭所告與俄者一般而潭陽趙哥言內當往扶餘抽川居金進士家云此一路亦當跟捕矣上曰趙哥之說何可準信況彼湖西一路寧容更貽騷擾之弊乎須定二牌捕校直往巨濟執捉純鎭而推問趙哥去處則可以知之仍卽前往窺捕可矣巨濟謫配人中如有別般可疑者則査問於純鎭接主人量宜捉來爲可而與統帥合力掩捕亦可也年前出使捕校至有乘藍輿挾娼樂之擧云捕將若能申飭寧有是也今番若復有此等之弊則捕將難免重繩各別嚴飭可也命心泰等先退仁浩曰必鎭姑不設鞫嚴問亦不出付捕廳則事甚疎虞矣上曰大臣筵退後招致刑曹郞官出付必鎭使之各別拘囚以待可也上曰昨日白東俊緘答及批旨卿等見之乎致仁曰果爲伏見而此事亦一變怪矣上曰李壽鵬聞是驕妄者云而白東俊之始焉伈伈今忽自鳴亦豈不庸劣乎大抵近來紀綱無可奈何矣儒生則辱泮長閑良則逼騎判邑倅則凌閫帥莫非朝廷不尊之致予甚悶之矣致仁曰然矣上曰俄筵領相所欲奏之事陳之可也致仁曰俄以定配儒生事仰陳而未蒙發落矣上曰誣人之罪不可無一人應配者而臺疏與批答聞有相左之端云承旨筵退後査問於成均館以啓可也致仁曰臣於昨年以銓法之多壞倖門之漸開深以爲悶敢請自今依法典所載非有特敎嫡長外無得以支孫擅擬該曹望單亦禁其泛書後孫則自上可以從之臣雖無似其言則爲國家遵法其事則出擧條申飭而今番都政又循謬習初仕二望皆非嫡長歲未及周歲而毁棄如此今日國事誠末如之何矣衰病銓堂多在鄕外則未記其有此飭令容或無怪而爲法受罪亦安得辭乎前吏曹判書宋載經罷職何如上曰依爲之致仁曰銓堂旣被罪罷則兩初仕自在當遞之中而第念先正臣趙憲後孫最甚零替自前因大臣陳請間有支孫中調用之命矣聞趙忠達之子未成童者出爲先正後而先正祠版方在忠達家云自朝家合有別施之典典獄參奉趙忠達則特爲勿遞俾有助於先正香火之節恐好矣上曰依爲之濟恭曰非嫡長則毋得懸註調用大臣旣已陳達定式矣頃聞姜有一除職於其父在世之日故領相囚政吏而有一晏然出肅揆以廉隅大段未安矣上曰其家子孫處義如此尤可駭矣致仁曰廉隅所在不可仍置罷職何如上曰依爲之出擧條自致仁曰向臣之以經筵國子通後始通亞三銓事筵稟定式者欲遵流來政格俾爲來頭擧行之道則前吏曹參議曺允大之以其前舊通經年行公之人忽地引義誠是意外因飭敎卽已赴政今無可論而第於其時筵奏有忘漏者自前廟堂薦例不拘履歷蓋以廟薦異於銓法惟人是取故也原擧條中以廟薦外三字添書付標俾無此後疑眩之患何如上曰依爲之出擧條致仁曰頃日蔡弘履等三人竄配固知聖意在於嚴其防限而此不過一時文字之失不足深責且聞所配之地時氣尙未寢熄又有篤老侍下情理切急者云合有軫念之道矣上曰竝特爲放送可也出擧條致仁曰礪世樹風之方莫先於明國是以一民志當此義理不明之時尤不可不以彰癉爲急務故縣監成僴以童時受業於玄逸之人當己巳之變鎭日起居於私第及玄逸上凶疏語逼聖毋僴卽移書告絶辭意嚴正至今讀之澟澟有生氣玄逸之還鄕也館學爲請留疏見差疏色要與同參則答曰蝨附誤國之權貴庇護嗣基戕殺大臣吾則當爲請逐疏耳凶徒大恚之誣捏竄鎭海甲戌更化始宥還除職官至縣監矣以色目中人挺身獨立力扶倫綱六年竄逐九死靡悔非有見識忠憤之高於人一等者何能若是其卓然乎自朝家特加表章許以贈官則大有關於激勸之道故敢達矣上曰左右相之意何如性源曰雖未前聞而請逐疏云云氣節可尙矣濟恭曰臣則未有聞知而今聞領相所奏在朝家褒尙之道實合贈職矣上曰聞甚卓然卿等之言亦皆如此特爲贈職可也出擧條上曰摠使之病尙難行公云甚可悶矣致仁曰摠廳雖異三局軍門事務不輕而重摠使除拜已過屢朔而病勢尙爾一不參賓對事體亦甚未安有難等待其差復許遞何如上曰依爲之出擧條仁浩曰摠戎使李昌運許遞事命下矣將兵之任不可一刻無摠察之人何以爲之乎上曰守禦使兼察可也仁浩曰摠戎使出代間守禦使兼察事命下矣守禦使金鍾秀卽爲牌招聽傳敎何如上曰依爲之出擧條上曰將望苟艱誰有可合者乎致仁曰前統制使俄以捕將入侍矣爲人固可合履歷亦已優且其聲望素著此等之人合宜進用時統制使亦是乃家之人俱可以通擬矣上曰左右相之意何如性源曰兩人之可合與否果無常時之料量而領相之言好矣濟恭曰臣則尤無聞見不敢仰達矣上曰筵退後相議爲之好矣仍命退諸臣以次退出